CELEX: 32021R1123
Language: sk
Date: 2021-07-08 00:00:00
Title: Vykonávacie nariadenie Komisie (EÚ) 2021/1123 z 8. júla 2021, ktorým sa pozastavujú opatrenia obchodnej politiky týkajúce sa určitých výrobkov zo Spojených štátov amerických uložené vykonávacím nariadením (EÚ) 2020/1646 v nadväznosti na rozhodnutie obchodného sporu podľa Dohovoru Svetovej obchodnej organizácie o urovnávaní sporov

9.7.2021   
               
               
                  SK
               
               
                  Úradný vestník Európskej únie
               
               
                  L 243/43
               
            
         VYKONÁVACIE NARIADENIE KOMISIE (EÚ) 2021/1123
         z 8. júla 2021,
         ktorým sa pozastavujú opatrenia obchodnej politiky týkajúce sa určitých výrobkov zo Spojených štátov amerických uložené vykonávacím nariadením (EÚ) 2020/1646 v nadväznosti na rozhodnutie obchodného sporu podľa Dohovoru Svetovej obchodnej organizácie o urovnávaní sporov
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 654/2014 z 15. mája 2014 o výkone práv Únie na účely uplatňovania a presadzovania pravidiel medzinárodného obchodu, ktorým sa mení nariadenie Rady (ES) č. 3286/94 stanovujúce postupy Spoločenstva v oblasti spoločnej obchodnej politiky s cieľom zaistenia uplatňovania práv Spoločenstva podľa pravidiel medzinárodného obchodu, najmä tých, ktoré boli vytvorené pod záštitou Svetovej obchodnej organizácie (1), a najmä na jeho článok 7 ods. 3,
         keďže:
         
                     (1)
                  
                  
                     Komisia 7. novembra 2020 prijala vykonávacie nariadenie (EÚ) 2020/1646 (2) o opatreniach obchodnej politiky týkajúcich sa určitých výrobkov zo Spojených štátov amerických (ďalej len „Spojené štáty“) v nadväznosti na rozhodnutie obchodného sporu podľa Dohovoru Svetovej obchodnej organizácie (ďalej len „WTO“) o urovnávaní sporov, ktorým sa stanovuje uplatňovanie dodatočných ciel na dovoz viacerých výrobkov s pôvodom v Spojených štátoch do Únie.
                  
               
                     (2)
                  
                  
                     V odôvodnení 9 vykonávacieho nariadenia (EÚ) 2020/1646 sa stanovuje, že Komisia má v úmysle pozastaviť uplatňovanie nariadenia, ak Spojené štáty pozastavia svoje protiopatrenia na dovoz určitých výrobkov z Európskej únie v súvislosti so spormi WTO týkajúcimi sa veľkých civilných lietadiel.
                  
               
                     (3)
                  
                  
                     V nadväznosti na dosiahnutú dohodu so Spojenými štátmi vzájomne pozastaviť všetky opatrenia na obdobie štyroch mesiacov Komisia 9. marca 2021 prijala vykonávacie nariadenie (EÚ) 2021/425 (3), ktorým sa pozastavujú opatrenia obchodnej politiky týkajúce sa určitých výrobkov zo Spojených štátov amerických uložené vykonávacím nariadením (EÚ) 2020/1646 v nadväznosti na rozhodnutie obchodného sporu podľa Dohovoru Svetovej obchodnej organizácie o urovnávaní sporov, ktorým pozastavila uplatňovanie vykonávacieho nariadenia (EÚ) 2020/1646 do 10. júla 2021.
                  
               
                     (4)
                  
                  
                     Výkonný podpredseda Valdis Dombrovskis a obchodná zástupkyňa USA Katherine Tai dospeli 15. júna 2021 k dohode o spoločnom rámci pre spoluprácu v oblasti veľkých civilných lietadiel, podľa ktorého má každá strana v úmysle pozastaviť uplatňovanie svojich protiopatrení na obdobie piatich rokov.
                  
               
                     (5)
                  
                  
                     V súlade s článkom 7 ods. 3 nariadenia (EÚ) č. 654/2014 „ak je potrebné vykonať úpravy opatrení obchodnej politiky prijatých podľa [uvedeného] nariadenia a pokiaľ článok 4 ods. 2 a 3 neustanovuje inak, Komisia môže zaviesť všetky príslušné zmeny v súlade s postupom preskúmania uvedeným v článku 8 ods. 2“.
                  
               
                     (6)
                  
                  
                     Opatrenia stanovené v tomto nariadení sú v súlade so stanoviskom Výboru pre obchodné prekážky zriadeného nariadením Európskeho parlamentu a Rady (EÚ) 2015/1843 (4),
                  
               PRIJALA TOTO NARIADENIE:
         
            Článok 1
            Uplatňovanie vykonávacieho nariadenia (EÚ) 2020/1646 sa týmto pozastavuje na obdobie piatich rokov od 11. júla 2021. Bez toho, aby bolo dotknuté akékoľvek ďalšie pozastavenie alebo zmena vrátane skoršieho opätovného zavedenia, sa preto clá stanovené vo vykonávacom nariadení (EÚ) 2020/1646 opäť uplatňujú s účinnosťou od 11. júla 2026 vrátane.
         
         
            Článok 2
            Toto nariadenie nadobúda účinnosť 11. júla 2021.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 8. júla 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 189, 27.6.2014, s. 50; zmenené nariadením (EÚ) 2015/1843 (Ú. v. EÚ L 272, 16.10.2015, s. 1) a nariadením (EÚ) 2021/167 (Ú. v. EÚ L 49, 12.2.2021, s. 1).
         
            (2)  Vykonávacie nariadenie Komisie (EÚ) 2020/1646 zo 7. novembra 2020 o opatreniach obchodnej politiky týkajúcich sa určitých výrobkov zo Spojených štátov amerických v nadväznosti na rozhodnutie obchodného sporu podľa Dohovoru Svetovej obchodnej organizácie o urovnávaní sporov (Ú. v. EÚ L 373, 9.11.2020, s. 1).
         
            (3)  Vykonávacie nariadenie Komisie (EÚ) 2021/425 z 9. marca 2021, ktorým sa pozastavujú opatrenia obchodnej politiky týkajúce sa určitých výrobkov zo Spojených štátov amerických uložené vykonávacím nariadením (EÚ) 2020/1646 v nadväznosti na rozhodnutie obchodného sporu podľa Dohovoru Svetovej obchodnej organizácie o urovnávaní sporov (Ú. v. EÚ L 84, 9.3.2021, s. 16).
         
            (4)  Nariadenie Európskeho parlamentu a Rady (EÚ) 2015/1843 zo 6. októbra 2015, ktorým sa stanovujú postupy Únie v oblasti spoločnej obchodnej politiky s cieľom zaistenia uplatňovania práv Únie podľa pravidiel medzinárodného obchodu, najmä tých, ktoré boli vytvorené pod záštitou Svetovej obchodnej organizácie (kodifikované znenie) (Ú. v. EÚ L 272, 16.10.2015, s. 1).